*ЖОБА*

**«Рухани жаңғыру: қазіргі қазақ терминологиясы»**

**ғылыми-теориялық конференциясының**

**ҚАРАРЫ**

Қазақстан Республикасының Тұңғыш Президенті – Елбасы Н.Ә.Назарбаевтың тарихи сананы жаңғырту және қоғамның рухани дамуы стратегиялық пайымдауы білім, ғылым және мәдениет салаларындағы көптеген заманауи мәселелерді өзектілендірді.

Қазақ тілін одан әрі дамыту, оны терминологиялық жағынан жетілдіру, қолданылу аясын кеңейту қажеттілігі туралы мәселелерді ғылыми-практикалық тұрғыдан жан-жақты талқылай келе және конференцияға қытысушылардың пікірлерін ескере отырып, осы **ҚАРАР** қабылданды:

**Қазақстан Республикасы Үкіметіне:**

- орталық мемлекеттік және жергілікті атқарушы органдарда, квазимемлекеттік кәсіпорындарда, бұқаралық ақпарат құралдарында Республикалық терминология комиссиясы мақұлдаған терминдердің жүйелі түрде бірізді қолданылуын қадағалауды қамтамасыз ету;

- бекітуге ұсынылған салалық терминдердің сапасына жауапкершіліктерін арттыру арқылы салалық терминологиялық секциялардың жұмыстарын жандандыру;

- жергілікті атқарушы органдарда терминологиялық секцияларды құру мәселесін қарастыру;

- Қазақстан Республикасы Үкіметі жанындағы Республикалық терминология комиссиясының жұмысын жылсайын қаржыландыруды қамтамасыз ету;

- терминологиялық жұмыстарды ғылыми-сараптамалық сүйемелдеу жұмыстарының сапасын және Қазақ тілі әліпбиін латын графикасына көшіру жөніндегі Ұлттық комиссия жанындағы жұмыс топтарының тиімділігін арттыру.

**Қазақстан Республикасы Мәдениет және спорт министрлігіне:**

 - терминдерді біріздендіру, жүйелеу, қоғамның барлық саласында терминдердің қолданылу аясын кеңейту мақсатында «Termincom.kz» сайтының көпшілікке қолжетімділігін қамтамасыз ету;

- Қазақстан Республикасы Үкіметі жанындағы Республикалық терминология комиссиясы бекіткен терминдерді және бірінші кезекті терминологиялық сөздіктерді жаңа әліпбиде әзірлеу және шығару;

**Қазақстан Республикасы Білім және ғылым министрлігіне:**

- ЖОО-да терминология саласында біліктілігі жоғары ғылыми кадрларды даярлауды қамтамасыз ету;

- ЖОО-ның білім жүйесінде терминолог-мамандарды даярлау мәселесін қарастыру;

- 2020-2022 жылдар аралығында 1-4, 5-9, 10-11 кластарға арналған латын графикасына негізделген базалық терминдердің біріздендірілген сөздіктерін әзірлеу;

- 2023-2025 жылдар аралығында қоғамдық-әлеуметтік, техникалық, ғылыми-жаратылыстану салалары бойынша латын әліпбиі негізінде көптомдық салалық терминологиялық сөздіктерді әзірлеу және шығару.

 **Төраға**

 **Хатшы**